
                                     RAPORT

asupra  propunerii legislative pentru completarea Legii cadastrului şi a publicităţii imobiliare nr.7/1996

              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru completarea Legii cadastrului şi a publicităţii imobiliare nr.7/1996, trimisă cu adresa nr.Pl-x 680 din 4 noiembrie 2008 şi  înregistrată cu nr. 31/1060 din 7 noiembrie 2008.
               Senatul, în calitate de primă Cameră sesizată, a respins iniţiativa legislativă în şedinţa din 15 octombrie  2008.

             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Consiliul Legislativ, prin avizul nr.401 din 07.04.2008, a avizat negativ  propunerea legislativă.
             Guvernul, prin punctul de vedere  transmis cu adresa nr.1311 din 03.06.2008, nu susţine adoptarea acestei iniţiative legislative în forma prezentată.
              Propunerea legislativă are ca obiect de reglementare completarea art.8 din Legea cadastrului şi a publicităţii imobiliare nr.7/1996 cu un nou alineat, urmărindu-se exceptarea de la plata taxelor notariale şi de publicitate imobiliară, a actelor de vânzare – cumpărare a terenurilor între rude de gradul I-IV.
              În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din 10 februarie        2009. La lucrările Comisiei au fost prezenţi, în calitate de invitaţi, domnul Pătuleanu Marin – consilier, din partea Ministerului Internelor şi Reformei Administrative şi domnul Ene Constantin – director general adjunct, din partea Agenţiei Naţionale de Cadastru şi Publicitate Imobiliară.
              La dezbateri au fost prezenţi 18 deputaţi, din totalul de 25 membri ai Comisiei juridice, de disciplină şi imunităţi . 
             În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de respingere a propunerii legislative pentru completarea Legii cadastrului şi a publicităţii imobiliare nr.7/1996,  întrucât  obiectul propunerii legislative îl constituie exceptarea de la plata taxelor notariale şi de publicitate imobiliară, or, potrivit art.8 din Legea nr.7/1996, Agenţia Naţională de Cadastru şi Publicitate Imobiliară şi unităţile subordonate percep, pentru serviciile furnizate, tarife reprezentând sursă de autofinanţare şi nu taxe care au regim distinct constituind venit la bugetul de stat. Totodată, precizăm că prevederile art.8 alin.(3) potrivit cărora tarifele de publicitate imobiliară se deduc din taxa notarială de timbru, au fost modificate implicit prin prevederile art.771 din Legea nr.571/2003 privind Codul fiscal, cu modificările şi completările ulterioare. Astfel, la transferul dreptului de proprietate prin acte juridice între vii asupra terenurilor, contribuabilii datorează un impozit care a înlocuit taxa notarială de timbru şi care include şi tariful de publicitate imobiliară.
                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE,                              SECRETAR,
                          Daniel BUDA                                 Ioan TIMIŞ
Red.consilier, Cecilia Păduroiu

